b'\n_START_ARTICLE_\nSeututie 180\n_START_SECTION_\nLauttayhteydet\n_START_PARAGRAPH_\nParaisten ja Nauvon v\xc3\xa4linen 1,6 kilometrin pituinen ja keskim\xc3\xa4\xc3\xa4rin kahdeksan minuuttia kest\xc3\xa4v\xc3\xa4 lauttaosuus on Suomen vilkkaimmin liikenn\xc3\xb6ity. Vuosittain reitill\xc3\xa4 kulkee 600\xc2\xa0000 ajoneuvoa. Kes\xc3\xa4isin lautat kuljettavat jopa yli 2\xc2\xa0000 ajoneuvoa vuorokaudessa. V\xc3\xa4li\xc3\xa4 liikenn\xc3\xb6iv\xc3\xa4t lautta-alukset Elektra ja Sterna, sek\xc3\xa4 kiireisimpin\xc3\xa4 aikoina pienempi vara-alus Falco. Kiireisimpin\xc3\xa4 aikoina v\xc3\xa4li\xc3\xa4 ajetaan kaikilla kolmella aluksella nonstoppina._NEWLINE_Nauvon ja Korppoon v\xc3\xa4lill\xc3\xa4 liikenn\xc3\xb6i lautta Prostvik 1. Etenkin Paraisten ja Nauvon lautat ruuhkautuvat pahoin vilkkaimpina kes\xc3\xa4viikonloppuina, etenkin juhannuksena.\n_START_SECTION_\nHistoriaa\n_START_PARAGRAPH_\nVuonna 1985 Nauvon it\xc3\xa4puolelle valmistui uusi tie, joka korvasi Nauvon lautan. Kaarinan ja Paraisten v\xc3\xa4linen osuus valaistiin vuonna 2006. Kaarinan ja Lillm\xc3\xa4l\xc3\xb6n v\xc3\xa4lille on rakennettu vaiheittain osittain sorapintainen kevyen liikenteen v\xc3\xa4yl\xc3\xa4 1990-luvun lopun ja 2000-luvun aikana. Kirjalansalmen silta peruskorjattiin kes\xc3\xa4ll\xc3\xa4 2010.\n_START_SECTION_\nKaarinan l\xc3\xa4ntinen ohikulkutie\n_START_PARAGRAPH_\nKaarinan l\xc3\xa4nsipuolelle on suunniteltu rakennettavaksi ohikulkutie. Tie tulee kulkemaan nykyisen yhdystien 2221 linjauksella Kurkelan ja Auvaisten v\xc3\xa4lill\xc3\xa4. Auvaisten ja Kuusiston v\xc3\xa4lille rakennetaan uusi maantieyhteys sek\xc3\xa4 uusi silta Kuusistonsalmen kohdalle. Hanke toteutettaneen 2010-luvun lopulla tai 2020-luvun alussa.\n_START_SECTION_\nNauvon kiinte\xc3\xa4 tieyhteys\n_START_PARAGRAPH_\nLiikenneongelman ratkaisuksi on ehdotettu siltaa tai tunnelia Paraisten ja Nauvon v\xc3\xa4lille. T\xc3\xa4ll\xc3\xa4 hetkell\xc3\xa4 sillan rakentaminen maksaisi 140 miljoonaa euroa ja tunnelin 95 miljoonaa euroa. Jos silta tai tunneli rakennetaan ne valmistuvat aikaisintaan 2020-luvulla. Tunnelin pituudeksi tulisi 4\xc2\xa0520 metri\xc3\xa4. Siltahankkeessa rakennettaisiin kaksi yli kilometrin pituista siltaa.\n_START_SECTION_\nKorppoon ja Houtskarin v\xc3\xa4linen kiinte\xc3\xa4 yhteys\n_START_PARAGRAPH_\nEnsimm\xc3\xa4isess\xc3\xa4 vaiheessa Korppoosta nykyiselt\xc3\xa4 seututielt\xc3\xa4 180 suunnitellaan rakennettavaksi l\xc3\xa4nteen p\xc3\xa4in noin viisi kilometri\xc3\xa4 pitk\xc3\xa4 pengertie ja Kittuisten lauttasatamasta it\xc3\xa4\xc3\xa4n p\xc3\xa4in lyhyt pengertie. Pengertie on merkitty maakuntakaavaan ja se rakennettaneen 2020-luvulla. Toisessa vaiheessa pengerteiden v\xc3\xa4liin rakennetaan usean kilometrin mittainen silta.\n_START_SECTION_\nHoutskarin, Ini\xc3\xb6n ja Kustavin tienumerointi\n_START_PARAGRAPH_\nUusien pengerteiden valmistuttua Korppoossa ja Houtskarissa seututien 180 numerointia tullaan jatkamaan nykyisen yhdystien 1800 linjaukselle Houtskariin asti. My\xc3\xb6hemmin numerointia on mahdollista jatkaa Houtskarista Ini\xc3\xb6n kautta Kustaviin seututielle 192.\n_START_SECTION_\nHoutskarin sillat ja Ini\xc3\xb6n silta\n_START_PARAGRAPH_\nHoutskarissa kaksi ja Ini\xc3\xb6ss\xc3\xa4 yksi lyhyt lauttav\xc3\xa4li tullaan 2020-luvulla korvaamaan silloilla. Siltojen pituudet ovat noin 200\xe2\x80\x93400 metri\xc3\xa4, eik\xc3\xa4 hanke n\xc3\xa4in ollen ole kovin kallis.\n_START_SECTION_\nHoutskari\xe2\x80\x93Ini\xc3\xb6 ja Ini\xc3\xb6\xe2\x80\x93Kustavi\n_START_PARAGRAPH_\nHoutskarin ja Ini\xc3\xb6n sek\xc3\xa4 Ini\xc3\xb6n ja Kustavin v\xc3\xa4li on suunniteltu vuoteen 2030 ulottuvassa maakuntakaavassa liikenn\xc3\xb6it\xc3\xa4viksi yksityisill\xc3\xa4 yhteysaluksilla. T\xc3\xa4ll\xc3\xa4 hetkell\xc3\xa4 lauttoja ei ole j\xc3\xa4rkev\xc3\xa4\xc3\xa4 korvata silloilla tai tunnelilla v\xc3\xa4h\xc3\xa4isen liikenteen ja eritt\xc3\xa4in kalliiden kustannusten takia.'